Ċertifikat ieħor Il-kantaliena tat-tixwix tissokta min-naħa tal-Oppożizzjoni u l-alleati tiegħu. Tixwix mal-korpi kostitwiti, inkluż l-unjins; ixewxu u jnisslu biża' u dubji fost il-ħaddiema. Għamluha mal-ħaddiema tal-Enemalta u issa qed jużaw l-istess riċetta mal-ħaddiema tal-Air Malta, fl-isptar, fl-ITS, mal-għalliema, mal-istudenti, mal-anzjani u ma' persuni b'diżabbilta. Imma minkejja t-tixwix u l-ħsara li qed jippruvaw jagħmlu, partikolarment barra minn Malta, u jiddikkjaraw li Malta hi staġnata u l-Gvern hu ċċassat u fi kriżi, f'daqqa waħda toħroġ il-Moody's u għal darb'oħra toħroġilna faqgħa ta' ċertifikat ekonomiku mill-aktar bnin. Il-Moody's ikkonfermat li l-Gvern preżenti m'għandu bżonn l-ebda rebħ ta' Eurovision biex joħloq il-feel good factor fil-poplu. Il-feel good factor fost il-poplu dan il-Gvern ħolqu permezz tal-ġid li qed jiġġenera u li l-poplu qed iħossu għax qed jonfoq iktar u għandu kwalità ta' ħajja aħjar milli kellu tliet snin ilu. Moody's faħħret il-politika ekonomika tal-Gvern u t-tkabbir ekonomiku li rnexxielu jiġġenera. Faħħret il-pass għaqli li salva l-Enemalta u b'hekk assigura li pajjiżna ma jibqax jegħreq fid-defiċit u kompla jkabbar l-ekonomija. U l-ħelwa hi li l-Gvern dawwar ir-rotta u qed jagħmel suċċess ekonomiku mhux permezz ta' miżuri ta' awsterità imma, kif ikkonfermat minn din l-aġenzija ta' kreditu stess, li l-ekonomija kibret biż-żieda fil-konsum domestiku u fit-tkabbir ta' diversi industriji bħall-gaming, il-kostruzzjoni u t-turiżmu. Moody's qed tantiċipa u tistenna tkabbir ekonomiku għal Malta ta' aktar minn 4% din is-sena rikorrenti. Tkabbir ta' 4% fi żmien Gvern Nazzjonalista bil-finanzi fis-sod u t-trumbetti kollha lanqas qatt ma kienu jikkonċepuha fil-garigori ekonomiċi tagħhom. L-eks- Prim Ministru Gonzi ħlief isemmi l-maltemp u s-sħab iswed ma kienx jagħmel. Qatt ma semma l-bnazzi. Anzi, tant kemm kienu negattivi u nieqsa mill-ideat ekonomiċi, fil-Baġit 2012 bassru li l-ekonomija kienet se tikber bi 2.8%. Fil-qari tal-Baġit 2013, (dak il-baġit li m'għaddiex mill-Parlament), kienu ammettew li marru żmerċ fil-kalkoli tagħhom u li t-tkabbir ekonomiku fl-2012 kien, fil-fatt, ta' 1.2%. Imma lanqas hawn ma kienu sinċieri mal-poplu u qarrqu bih għax Gvern Laburista ġdid iddikjara fl-ewwel baġit moqri minnu f'April tal-2013 li t-tkabbir ekonomiku fl-2012 kien verament ta' 0.8% biss. Imma ċ-ċirasa fuq il-kejk kienet hekk kif il-Moody's faħħret il-ħidma effettiva ta' dan il-Gvern fuq il-governanza u l-kontroll tal-korruzzjoni li kienu 'l fuq mill-medja tal-pajjiżi A-rated minn din l-aġenzija. Tajba wkoll! Bużżieqa oħra mifqugħa fil-wiċċ qares tal-Oppożizzjoni. Reazzjoni tal-PN jew in-nuqqas tagħha Naturalment, meta l-Erbgħa filgħodu ħarġu l-istqarrija l-Moody's, għax-xandir tal-PN din ma kellhiex valur ta' aħbar. Kien aktar ta' importanza nazzjonali li tħabbar li waqgħet purtella mill-gallarija tal-Palazz il-Belt milli Malta ngħatat ċertifikat ta' eċċellenza minn aġenzija internazzjonali. Għandhom raġun jaħbuha din l-aħbar u ma jsemmuhiex. Jew inkella jista' jkun li jaslu biex jgħidu li Moody's qed tħawwad jew saħansittra korrotta, mhix kredibbli u mixtrija mill-Gvern Malti. Bħal xejn jitħajru jfittxu sabiex jaraw jekk Moody's tissemiex fil-Panama Papers jew għandhiex xi kumpanija l-BVI. Però, li żgur naf hu li għandhom il-wiċċ imqit li jgħidu li dan il-ġid inħoloq grazzi għalihom għax saqu l-vapur fil-maltemp u li dan il-Gvern sab sodda mifruxa u l-bnazzi u li kulħadd jaf joħloq il-ġid fil-bnazzi. Madankollu, anke hawnhekk il-PN jiżolqu fin-niexef u jidgiddbu fid-dikjarazzjonijiet tagħhom stess. Fid-diskors tal-Baġit 2013, li sar f'Novembru tal-2012, intqal hekk: "Imma dan il-maltemp għadu għaddej u jidher li se jibqa' magħna għal xi żmien.'' U allura l-mistoqsija tiġi waħidha. Jekk dan hu grazzi għalihom, mela għalfejn f'25 sena sħaħ m'għamluhx huma dan il-ġid? Sa fejn naf jien l-Enemalta riedu jbigħuha għal €1 tant kemm kienu qatgħu qalbhom li jsolvu l-problema. Dan il-Gvern, minflok, ra kif dawwar din il-mażżra f'opportunità ekonomika tant li issa waslet biex anke tinvesti u tespandi l-operat u s-servizzi tagħha barra minn xtutna. Min jaf? Forsi l-PN kienu se jsolvu l-problema tal-Enemalta biċ-ċedoli!